钦定古今图书集成/理学汇编/学行典/第228卷 > 《来乌堂记》王㒜
## 钦定古今图书集成/理学汇编/学行典/第228卷 > 《来乌堂记》王㒜

予友卞益之卒且葬矣。其弟训请予《记》，所谓“来乌堂”
者。卞氏家郡城南环所居木以万计，苍蔚蓊郁，蔽亏
日月，群乌绕栖，距其居东行百馀步曰“横溪”，卞氏先
垄在焉。自益之曾大父子贞卜葬于此，考季深即茔
域建，时享堂岁久且圮。天顺己卯，益之改作之，以十
二月甲子落成。是夕群乌悉飞集冢上，驱之不去，连
三日夜，然后归故巢。客见而异之，曰：“是益之孝所感
也。”因以“来乌”名堂。盖益之性至孝，少失母邵，哀毁骨
立，事继母许如所生。父尝遇剧疾，吁天祈以身代，割
股肉和糜以进，疾遂愈。益之未死时，乡里故称卞孝
子云。予闲按史籍，古之人称孝子者：颜乌，亲没未葬，
行泣道闲。群乌衔土成坟，乌口皆伤。陈大竭。亲死庐
墓侧，哭泣声不忍闻，乌口嘐嘐，若助其哀。奠献毕，乌
亦为之不啄。益之之孝，无愧二子，虽欲乌之不来，不
可也。嗟乎，乌之来，益之固自以为适然耳。名其堂而
张之以文，非益之意也。然乌知彼二子者在当时不自以为适然也哉？《语》曰：“爱其人者，及其屋上之乌。”予
与益之交甚笃，而训则予兄子婿也，悼其兄请之尤
恳，予于是乎书。